  Туспуктэм: Татьяна Пунгина Майя Бывальцева Татьяна Пунгина Дэри ёросысь Ягул черкогуртын 500 интылы чаклам куинь этажъем школаез пуктон ужъёсты быдэстӥзы. Гостройнадзор лэсьтӥськон ужкагазъёсты кинюртӥз, юртэз уже кутыны лэзён вань, та дыре лицензи басьтон мынэ. 12-тӥ тулыспалэ школае Удмуртиысь кивалтэтлэн тӧроез Ярослав Семёнов но журналистъёс вуылӥзы. Выль юртын 20-лэсь трос дышетон классъёс, спортъя но актовой залъёс, сиськонни. Ветлыны шугъяськись пиналъёс понна пандусъёс, лифтъёс, нимысьтыз педло ветлонъёс, спортзалын кылиськон-дӥсяськон но гылтӥськон висъетъёс лэсьтӥзы. Озьы ик кышкыттэмлыкъя сӧзнэт радъямын: турникетъёс, металлодетекторъёс, юрт пушез но азбарез чаклась видеокамераос. Школаын дышетон 2024-тӥ арын 11-тӥ южтолэзе кутскоз. Фото: Татьяна Пунгина « Объектлы кулэлык туж бадӟым, угось со Ягул школалэсь нырысетӥ корпуссэ бушатыны юрттоз. Али 390 интылы чаклам школаын 1 сюрс 400-лэсь трос пиналъёс дышетско. Со Ягулысь гинэ пиналъёс ӧвӧл, эшшо бускель вить гуртъёсысь но 32 коттедж посёлокъёсысь дышетскисьёс – 900-лэсь трос пиналъёсты нулло » Ярослав Семёнов, Удмуртиысь кивалтэтлэн тӧроез Ягул школалэн кыкетӥ корпусаз 5-11 классъёсысь 700 пиналъёс дышетскозы, начальной школа нырысетӥ корпусэ кылёз. « Татын инженерной класс усьтэмын луоз. Али милям 11 кадет классъёсмы, кадет движение азинтӥськоз. Ӵошатсконъёслы дасяськон понна но ожгар ужъя кутскон тодонлык басьтон понна военизированной полоса лэсьтыны малпаськом. Театр мастерскоез, медиацентрез азинтыны чакласьком » Ирина Ларионова, Ягулысь шоръёзо школалэн кивалтӥсез Тодэ вайытом, школаез 2020-тӥ арын пуктыны кутскизы. Ужъёсты Росси азьмуртэн кичӧлтэм «Образование» йӧскалык ӵектосъя нуизы. Ватсалом, 2024-тӥ арын Дэри ёрсоысь Пыӵанка гуртын пуктӥськись школаез усьтыны чакламын.  Тегъёс: Удмуртия школаос Дэри лэсьтӥськон йӧскалыкӵектосъёс  